দেশের প্রধানমন্ত্রী নরেন্দ্র মোদীর নোট বাতিলের ধাক্কায় বছরের শেষে এক মহানায়কের দেখা পাবে না কলকাতা। গত মাসেই মোদী দেশে পাঁচশো ও একহাজার টাকার নোট বাতিল করে দিয়েছেন। তার পর থেকেই নিত্যিদিন নতুন আইন চালু করছে সরকার।
একবারে বেশি টাকা তোলা যাচ্ছে না ব্যাঙ্কগুলো থেকে। এটিএম-এর সামনে সর্পিল লাইন। ব্যাঙ্কের অবস্থাও একই। দেশের এই রকম পরিস্থিতিতে ফুটবলের কিংবদন্তি দিয়েগো মারাদোনার ভারতসফরও পিছিয়ে যাচ্ছে। ১৯৮৬-র মেক্সিকো বিশ্বকাপ মাতিয়েছিলেন একা মারাদোনা। সব ঠিকঠাক থাকলে চলতি বছরের শেষেই ফুটবলের রাজপু্ত্রের পা রাখার কথা ছিল কলকাতায়। কয়েকদিন আগেই খবরটি চাউর হয়েছিল। শোনা যাচ্ছিল, মুম্বইয়ের একটি স্বেচ্ছাসেবী সংস্থা মারাদোনাকে কলকাতায় আনার উদ্যোগ নিচ্ছে। ফুটবল কিংবদন্তি কলকাতায় পা রেখে দেশের অন্য প্রান্তে যাবেন বলেও খবর ছিল। চলতি মাসের ১০ থেকে ১২ ভারতে থাকার কথা ছিল আর্জেন্তাইন মহানায়কের।

আরও পড়ুন
মারাদোনার বাড়ির কী হাল এখন?
প্রেমিকার কড়া ট্যাকল। মারাদোনা কী করলেন জানেন?
জন্মদিনে মারাদোনার সঙ্গে তাঁর মেয়েরা যা করলেন, তা ক্ষমারও অযোগ্য
দেশের পরিস্থিতি এখন বদলে গিয়েছে। তাই আগে স্থির থাকলেও চলতি মাসের ১০ তারিখ মারাদোনাকে আনাও সম্ভব হচ্ছে না। তাঁর দেখাও পাবে না কলকাতা। সব ঠিকঠাক থাকলে, নতুন বছরের গোড়ায় আর্জেন্তাইন মহাতারকাকে দেখা যেতে পারে ভারতে। যা শোনা যাচ্ছে, তাতে জানুয়ারিতে হয়তো ভারতে পা রাখতে পারেন ফুটবলের রাজপুত্র। অর্থাৎ মোদীর নতুন নিয়মের জেরে বাতিল হওয়ার মুখে মারাদোনার ভারত সফরও।
উল্লেখ্য, এর আগেও কলকাতায় এসেছিলেন মারাদোনা। সেবার তাঁর সফরসূচিতে ছিল মোহনবাগান মাঠও। ১১ মিনিট সবুজ-মেরুন মাঠে ছিলেন তিনি। পড়ন্ত বেলায় মারাদোনার পায়ের জাদু দেখেছিল মোহনবাগান মাঠে উপস্থিত দর্শকরা।